Доклад вещае хаос на Острова след Брекзит без сделка | Вестник "ДУМА"
27 Февруари 2020четвъртък16:41 ч.
Доклад вещае хаос на Острова след Брекзит без сделка
четвъртък, 12 Септември 2019 / 13:50
Почти апокалиптична картина за Великобритания и нейните граждани описва план на британското правителство, публикуван по настояване на депутатите, въпреки нежеланието на премиера Борис Джонсън. Хаос в трафика, с пътуванията в ЕС, епидемии и дори безредици са сред възможните проблеми, описани в документа.
Според прогнозите, Брекзит без споразумеие ще доведе до тежки нарушения на трафика през Ламанша, ще засегне доставките на лекарства и някои видове свежи храни, а протестите и контрапротестите в страната може да прераснат в безредици.
Публикувания план всъщност разглежда най-лошия възможен сценарий, ако Лондон напусне ЕС на 31 октомври без споразумение. Със сигурност бизнесът ще бъде засегнат сериозно. Възможно е броят на камионите, преминаващи Ламанша, да намалее с между 40 и 60 на сто в рамките на един ден. Транспортните проблеми може да продължат до 3 месеца, а цените на много от стоките да нараснат.
Британските граждани пък може да бъдат подложени на засилени имиграционни проверки по границите на ЕС.
Друго прогноза описва проблеми като влошено водоснабдяване, труден достъп до Гибралтар, сблъсъци по море между британски риболовци и техни колеги от ЕС, хаос в трафика.
Има и предвиждания за епидемии и недостиг на лекарства. Прогнозира се покачване на цените на електроенергията, на потребителските стоки, както и недостиг на някои видове храни.